Viktor Bromer stod natten til onsdag over for blandt andet Michael Phelps i finalen i 200 meter butterfly. Men det blev desværre ikke til mere end en sjetteplads for Aalborg-svømmeren, der dermed glippede en medalje, ligesom klubkammeraten Mie Ø. Nielsen gjorde det tirsdag. Bromer svømmede ind i tiden 1:55,64, og det var ikke overraskende forhåndsfavoritten Michael Phelps, der tog sejren i en tæt finale. Viktor Bromer fik en udmærket start på løbet, men han faldt tidligt tilbage i feltet. Ved 50 meter og 100 meter vendte han som 7'er, mens han svømmede sig lidt op til de 150 meter, men det var altså ikke nok til andet end at slutte som nummer seks. Herefter gik slutspurten ind, men det var ikke nok til at true i kampen om medaljer, og Bromer måtte indse, at niveauet ved OL ikke rakte til medaljer. Dermed må Aalborg Svømmeklub indse, at der ikke kommer nogle individuelle medaljer med tilbage til Nordjylland.
Viktor Bromer formåede ikke at snyde favoritterne og nuppe en medalje ved OL i Rio.